Tatoeba sentences — language code: ber
Am leɛwayed yal amesḍis yettfakka s yikayaden.
Maca deg umesḍis wis sin, tuwi-d ɣef yinelmaden ad d-heyyin yiwen n ukatay ɣef kra n usentel ara fernen.
Ad ten-tazen tedbelt n uɣerbaz-nsen ɣer kra n lluzin, ad gen din yiwet n tannant n tsemrest ara yekken azal n wayyur d uzgen.
D yiwet n tegnit ara ten-yeǧǧen ad d-gemren isalan yerzan asentel-nsen.
Yal wa wissen anta tama n tamurt ara t-yeččen.
Yezmer lḥal deg tin n umalu am temdint n Wihran neɣ deg tin n usammer am Ɛenaba d Qsemṭina neɣ deg tneẓruft maḍi am Ḥasi Mesɛud.
Ma yella ur ɣfilen ara ɣef tezrawin-nsen ula d ayen yerzan tamagit d yidles nsen, ur ten-hmilen ara yinelmaden Iqbayliyen.
Tal taggara n yimalas, ttemlilin-d seg snat tmerwin ɣer kraḍet tmerwiyin yid-sen deg yiwet n texxamt n walbaɛḍ deg-sen.
Mi d-uɣalen seg usečču anda d-ččan imensi-nsen, ttarran srid ɣer texxamt-nni.
Bab n wadeg ad d-iheyyi lqahwa neɣ ttay, inebgawen-is ad qqimen ɣef tesɣimin i d-uwin yid-sen neɣ ɣef yiri n srir.
Asentel i ten-iceɣben akken ma llan d tamsalt n tmaziɣt neɣ n teqbaylit.
Yal iḍ yiwen yettheyyi-d kra n usentel ara d-yefk d asarag i yimeddukal-is.
Ara d-iḍefren d askasi.
Timlilit tadelsant yettakk-itt akkin uzgen n yiḍ.
Sliman mi d-tezzi nnuba-s d netta ara d-yefken asarag, kra yekka yimalas d netta d taɣuri n kra n udlis neɣ n tesɣunt i d-yettawin awal ɣef tezɣent n 1949 anda tamurt-nneɣ tuɣ abri ur nsuffuɣ, abrid ireglen imi mačči d abrid n tidet, d win n tikerkas.
Tamurt d tamaziɣt seg uẓar almi d taqacuct, nutni rran-tt d taɛrabt.
Deg wakken uḍnen tiɛerbubt, uɣalen-as d aklan ur ukin.
Ddreɣlen ɣef lasel-nsen imi ur qbilen ara ula d assemmi n tmurt « Zzayer tazzayrit ».
Ala, ilaq ara d-iḍefren d arbib-nni n tmara : Zzayer taɛrabt.
Ssusef s igenni, ad d-uɣalent s udem-ik.
Ixuss kan uẓru iɣef neqcen fell-as yimarrawen-nneɣ isekkilen n tifinaɣ neɣ akal n tmurt n Tmazɣa ad d-berrḥen s ṭṭelq n ugerjum-nsen : « Nekkni d Imaziɣen mačči d Aɛraben ! »
Asarag i d-yefka sliman s wazal-is, askasi i d-iḍefren igerrez diɣen.
D yiwen n usebter n umezruy-nneɣ yettwadergen metɛemda ɣef wamayendin n yimdanen imi urǧin slemden-t deg uɣerbaz n tmurt-nneɣ.
D ayen ara yesmeɣren ccan-ik d win n twacult-ik.
Ar tufat a Meqqran ! I as-nnan ɣef tikkelt.
Maca wid i d-immuger aṭas yid-sen d wid ur nebɣi ara akk ayen akka ixeddem Meqqran.
Awal i as-d-ttakken akk kif kif-it, d tanmegla n wayen i as-d-nnan yimezwura.
Wigi ula d timelsiwt-nsen temgarad ɣef tin n wid yeddan d Meqqran.
Deg ssifa ur mxalafen ara, ttemyakken anzi am watmaten maɛna tikli, tameslayt, leɛwayed i d-uwin wigi mgaradent aṭas aṭas ɣef tid n yimezwura.
D ddin i yesseddawen amdan.
Segmi ara d-ilal yiwen deg-sen d nutni dehhun-d yid-s s taččart n uqerruy-is s ddin, mačči s temsal imeɛnen am tussna, tagmat, tikli yelhan, aqader, aḥezzeb, akukru, tayri gar yimdanen, azalen yettaǧǧan amdan ad yaf iman-is…
Ihi wigi yefkan azal ameqqran i ddin d wawal-is, d acu i as-d-qqaren akka ?
Aql-aɣ yid-k ara nili, maɛna s ccerṭ, aweḍ anda i ak-d-yeɛǧeb ma d asif ur ilaq ara ad t-tzegreḍ, ad as-tɛeddiḍ akkin.
Awal n lejdud ur yelhi ara ad t-nreẓ.
Nnan-d ur ilaq ara ad nɛeddi akkin i wasif, nekkni tuwi-d fell-aneɣ ad asen-naɣ awal.